步騭

步騭，字子山，臨淮淮陰人，係三國時東吳嘅官員、將領，做過東吳丞相。佢原本係住喺吳地嘅學者，後漢末年時做咗首領孫權嘅軍師，自此入仕東吳。

生平

少年 

步騭喺細個時因爲時勢亂，走咗江東避難，當時好窮。同廣陵嘅同歲人衛旌好老友，一齊種瓜自食，日頭耕田夜晚讀書，後來步騭從書本度學到咗好多嘢。

會稽有豪族焦征羌，做人幾霸道，步騭同衛旌喺地頭搵食驚畀佢蝦，於是將種嘅瓜畀佢來𠱁下佢。不過焦征羌好傲慢，令衛旌惡頂，想走，係步騭阻咗佢，話係買佢怕先來，而家又走盞激嬲人哋。於是佢哋等咗好耐先見到焦征羌。見到佢時，佢自己坐住靚位，而佢哋兩個坐出面，又令衛旌覺得屈辱；食嘢時，焦征羌食靚嘢，而佢哋得啲粗菜淡飯，於是衛旌又唔食。反而步騭一路寵辱不驚。離開後，衛旌疾佢點解噉都忍得，步騭話：「我哋貧賤，所以主人用貧賤人嘅待遇來對我哋，噉合適啊，有乜好羞恥呢？」按《吳書》評議，話步騭係個生性寬雅沈深、能屈能伸嘅人。

入仕、治理嶺南 
建安五年，孫權做討虜將軍，召步騭做主記，當年年尾，步騭以病咗辭呈，同諸葛瑾、嚴畯一齊遊吳中，佢哋當時係有名聲嘅俊材。

之後又做咗海鹽長、車騎將軍東曹掾。喺孫權做徐州牧時，佢做咗治中從事。建安十五年，做鄱陽太守。當年年中，改任交州刺史、立武中郎將，帶住千人南行。第二年，又做埋征南中郎將。

劉表設嘅蒼梧太守吳巨有異心，做嘢陽奉陰違。步騭裝咗個局誅殺咗佢，於是聲威大震。士燮帶住啲人歸服佢，自此東吳統治咗包括兩廣同越南北部在內嘅嶺南。益州大姓雍闓殺咗蜀漢嘅太守正昂，同士燮一樣歸服東吳，由步騭接收。由於呢啲功勞，步騭做埋平戎將軍，封爵廣信侯。

離任嶺南、征戰 
延康元年，孫權派呂岱頂替步騭個位，步騭帶走萬人嘅交州勇士出到長沙。當時劉備東征孫權，武陵嘅苗人想作反，於是孫權叫步騭據守益陽。劉備輸咗後，零陵、桂陽等地唔安穩，步騭平定曬呢啲地方。

黃武二年，做咗右將軍左護軍，改封做臨湘侯。黃武五年，屯駐搬到漚口。

東吳時期 
229年，孫權登基做吳帝，拜封步騭做驃騎將軍，兼做冀州牧。同年做埋西陵督，代替陸遜安撫吳蜀邊境。後來吳蜀分家，冀州畀咗蜀漢，就解除咗佢州牧職位。

太子孫登喺遷都後繼續留喺武昌，佢寫信畀步騭求教，步騭同佢推舉咗十一個人才畀佢，同佢分析呢啲人有咩才能。

酷吏呂壹上臺後，佢負責監察百官，處理刑獄，但佢經常吹毛求疵，小小事就落重手判刑，而且濫用酷刑，害咗好多無辜官員，搞咗好多冤案出來。於是步騭上書畀孫權，講佢製造冤獄嘅事，之後孫權醒悟，誅殺咗呂壹。

步騭經常建言上疏，孫權對於佢啲意見都幾肯聽取，不過有啲荒謬嘅意見就唔睬佢。比如有次步騭上表話北面嘅敵人爲咗過江將啲沙袋掟入長江度填江，想過江侵犯東吳，要防一防佢好。孫權就話驚咩啊唔理佢。後來其他臣子都噉講，孫權就話：「讀親步騭嘅上表，都唔知笑好定嬲好。條江喺天地開闢時就生出，邊有道理用沙袋就填到條江先得㗎！」

赤烏九年，步騭接替陸遜做丞相，但重會同門生教書，自己依然好讀書，衣着形象同儒生一樣。但佢啲妻妾服飾華麗奢侈，呢下就畀外人笑。

步騭督守西陵二十年，佢啲敵人都因爲佢嘅威信而敬佢。佢性格寬弘，喜怒唔形於聲色，當地人好尊敬佢。

就任丞相第二年佢就過咗身。佢有兩個仔，大仔步協繼承爵位同手下軍隊，兼做埋撫軍將軍，步協過身後，由孫步璣繼承爵位。二仔步闡，繼承咗西陵督，但後來因爲降晉畀東吳攻滅，結果步家畀東吳滅門，得番送去晉國洛陽做人質嘅孫仔倖存。

擔任過嘅各職務 
做過嘅官職：
主記
海鹽長
車騎將軍東曹掾
治中從事
鄱陽太守
交州刺史
立武中郎將
征南中郎將
平戎將軍
右將軍左護軍
驃騎將軍
冀州牧
西陵都督
丞相
封得嘅爵位：
廣信侯
臨湘侯

參攷資料

類:江蘇人
類:三國人
騭